BOSNA I HERCEGOVINA

FEDERACIJA BOSNE I HERCEGOVINE

ZENIČKO - DOBOJSKI KANTON

OPĆINA BREZA

**- Općinska izborna komisije -**

Broj:01-03-01/21

Breza, 29.01.2021. godine

***Izvještaj o radu Općinske izborne komisije Breza***

***za 2020. godinu***

*Uvod*

U skladu sa članom 2.1. Izbornog Zakona BiH (“Službeni glasnik BiH” broj: 23/01, 7/02, 9/02, 20/02, 25/02, 4/04, 20/04, 25/05, 52/05, 65/05, 77/05, 11/06 , 24/06, 32/07, 33/08, 37/08, 32/10, 18/13, 07/14 i 31/16) organi nadležni za provođenje izbora su Izborne komisije i birački odbori.

Općinska izborna komisija kao jedan od organa za provođenje izbora u skladu sa članom 2.13 Izbornog zakona obavlja slijedeće poslove:

1. Nadgleda i kontrolira rad Centra za birački spisak
2. Određuje biračka mjesta na području općine za glasanje na svim nivoima vlasti u Bosni i Hercegovini
3. Provodi postupak imenovanja , imenuje i obučava članove biračkih odbora
4. Brine o siguranosti i dostavi biračkim odborima izbornog materijala za glasanje na svim nivoima izbora u Bosni i Hercegovini
5. Obavještava birače o svim informacijama neophodnim za provedbu izbora, u skladu sa propisima Centralne izborne komisije BiH
6. Odgovorna je za uređenje biračkog mjesta i druge tehničke pripreme za izbore
7. Odgovorna je za pravilno brojanje glasačkih listića na biračkim mjestima i općinskim centrima za brojanje
8. Objedinjuje rezultate izbora sa svih biračkih mjesta u općini, posebno za svaki organ za koji je vršen izbor i dostavlja ih Centralnoj izbornoj komisiji BiH
9. Obavlja i druge poslove u skladu sa zakonom i propisima Centralne izborne

komisije BiH.

Općinska izborna komisija saglasno njenim nadležnostima utvrđenim članom 2.13 Izbornog zakona, na sjednici održanoj 21.07.2020. godine, utvrdila Plan rada Općinske izborne komisije Breza za 2020. godinu, koji je Općinsko vijeće Breza usvojilo Zaključkom broj:01/1-02-1557/20 od 29.07.2020. godine.

Općinska izborna komisija Breza je organizovala i 15.11.2020.god. provela Općinske izbore u izbornoj jedinici 117A-Breza.

U nastavku izvještaja dajemo sažet pregled rada OIK-a prema segmentima navedenim u planu rada OIK-a za 2020. godinu te Uputstvu o rokovima i redoslijedu izbornih aktivnosti za općinske izbore donesenog od CIK-a BiH.

1. **Nadgledanje i koordinacija rada Centra za birački spisak**

Općinska izborna komisija je u 2020. godini nadgledala i koordinirala rad Centra za birački spisak općine Breza koji bi, u skladu sa Izbornim zakonom BiH, trebao pružiti svu operativnu i tehničku pomoć Općinskoj izbornoj komisiji u određivanju biračkih mjesta, prijemu zahtjeva za određivanje ili promjenu biračke opcije za raseljena lica, kao i za lica upisana za glasanje izvan BiH, izlaganju izvoda iz privremenog biračkog spiska, zahtjeva i prigovora birača koji se odnose na izvod iz centralnog biračkog spiska, imenovanju biračkih odbora, provjeri i pripremi biračkih mjesta za izbore, kod kampanje obavještavanja birača o svim segmentima vezanim za izborni proces i drugim poslovima.

## **Izlaganje Privremenog biračkog spiska i određivanje biračkih mjesta**

U skladu sa Pravilnikom o upotrebi i izradi izvoda iz Centralnog biračkog spiska Općinska izborna komisija je 14.07.2020. godine donijela Plan izlaganja Izvoda iz Centralnog biračkog spiska, te dana16.07.2020. godine Dopunu Plana izlaganja Izvoda iz Privremenog biračkog spiska. U cilju omogućavanja uvida građanima općine Breza u podatke koji su uneseni u Izvod iz Centralnog biračkog spiska za općinu Breza izvodi su bili izloženi na uvid javnosti u periodu od 18.07. - 17.08.2020. godine na lokacijama gdje su se na predhodnim izborima nalazila biračka mjesta, a uvid se mogao ostvariti i u sjedištu OIK-a , centru za birački spisak i Web stranici općine Breza. O vremenu i razlozima izlaganja Privremenog biračkog spiska građani su obaviješteni putem Radio Breze, predsjednika Vijeća Mjesnih zajednica, plakata-obavještenja. U periodu izlaganja izvoda nije bilo zahtjeva birača za otklanjanje nepravilnosti vezanih za raspored na biračka mjesta.

U cilju određivanja biračkih mjesta za općinske izbore OIK je provodila sljedeće aktivnosti:

* raspoređivanje adresa iz CIPS evidencije prebivališta na utvrđena biračka mjesta, kako bi se odredilo biračko mjesto za svakog punoljetnog građanina sa pravom glasa,
* osiguranje konstantne i trajne evidencije biračkih mjesta, uz korištenje CIPS nomenklature adresa, poznavanja stanja na terenu i iskustva stečenog u procesu formiranja biračkih mjesta na svim prošlim izborima,
* analizirala potrebu formiranja novih biračka mjesta zbog nastanka novih okolnosti prouzrokovanih procesom pasivne registracije birača,a u cilju zadovoljavanja odredbi čl.5.2. Izbornog zakona po kojem biračka mjesta u pravilu broje do 800 birača i ne više od 1000,
* odredila naziv biračkog mjesta, odnosno preduzela radnje za davanje istim karakteristika stalnosti u smislu područja za koje se formira s tim da se konkretne lokacije mogu utvrđivati za svake izbore,
* vršila stalnu koordinaciju sa službenicima Sekretarijata Centralne izborne komisije BiH i predstavnicima CIPS-a.

Provođenjem navedenih aktivnosti OIK je za Opće izbore formirala 17 redovnih biračkih mjesta, 1 biračko mjesto u odsustvu, 2 mobilna tima i 2 posebna Covid-19 tima, od kojih je samo jedan posebni Covid-19 tim angažovan, iz razloga malog broja prijavljenih birača za glasanje putem istog.

Obzirom da na terenu uglavnom nije izvršeno numerisanje ulica sa odgovarajućim kućnim brojem, u datom programu opcija podjela ulica po kućnom broju, nije se mogla koristiti što je predstavljalo problem prilikom pridruživanja ulica biračkom mjestu uzimajući u obzir broj birača koji mogu biti raspoređeni na jedno biračko mjesto.

1. ***Aktivnosti vezane za imenovanje, obuku i certificiranje članova biračkih odbora***

Postupak imenovanja obuke i certificiranje biračkih odbora je pokrenut javnim žrijebanjem i utvrđivanjem redoslijeda političkih subjekata za pozicije u biračkim odborima. Od registrovanih 14 politička subjekata za izbornu jedinicu 117A Breza javnom žrijebanju je prisustvovalo 12 političkih subjekata. U ostavljenom zakonskom roku 12 političkih subjekata je dostavilo svoje prijedloge za članove biračkih odbora, osim političkog subjekta Prva stranka koja nije predložila zamjenskog člana za biračko mjesto 117A501 (glasanje u odsustvu). Također, predloženi kandidat ispred političkog subjekta Nezavisni blok nije bio upisan u Izvod iz centralnog biračkog spiska za Općinu Breza.

Za ona mjesta gdje politički subjekti nisu dali svoje prijedloge, Općinska izborna komisija je izvršila popunjavanje pozicija u biračkim odborima iz svojih rezervi i izvršila imenovanje svih članova biračkih odbora.

Općinska izborna komisija je na sjednici održanoj 14.10.2020. godine donijela Plan obuke biračkih odbora te je u periodu od 19.10. do 23.10.2020.godine izvršila obuku članova biračkih odbora, a u periodu od 26.10 do 29.10.2020. godine izvršeno je testiranje kandidata za članove biračkih odbora koji su prošli obuku. Od imenovanih članova za biračke odbore, obuci i provjeri znanja nije prisustvovalo ukupno 43 lica, a 34 lica koja su prisustvovala obuci nisu zadovoljila na provjeri znanja, te je Općinska izborna komisija iste razriješila članstva u biračkim odborima i imenovala, iz svojih rezervi, članove BO za biračka mjesta gdje su nedostajali prijedlozi kandidata, koje je prethodno obučila i za iste izvršila provjeru znanja, sve u skladu s članom 18. Pravilnika o utvrđivanju kvalifikacija i postupka imenovanja članova biračkih odbora. Nakon zadnjeg testiranja izvršeno je i certificiranje svih članova biračkih odbora, ukupno 176 članova biračkih odbora, 12 članova mobilnih timova i 6 članova posebnog covid tima.

OIK je održala i dodatnu obuku sa predsjednicima svih BO, na kojoj su oni postavljali pitanja i tražili dodatna pojašnjenja, međutim jedan broj imenovanih članova biračkih odbora je odustao od rada usljed pandemije uzorkovane Covid-19, tačnije 11 članova, što je dodatno otežalo način i postupak imenovanja članova BO. Shodno članu 2.19. stav (11) OIK je imenovala i obučila dodatne članove BO iz svoje rezerve iz reda bivših članova BO sa prethodnih izbora.

Većina članova biračkih odbora je bila bez izbornog iskustva. Na pozicije predsjednika biračkih odbora Općinska izborna komisija je imenovala kandidate koje su predložili politički subjekti, što nije najbolje rješenje. Općinska izborna komisija smatra da na pozicije predsjednika biračkih odbora trebaju biti imenovani kandidati sa izbornim iskustvom neovisno od prijedloga političkog subjekta.

***4.Akreditacija posmatrača i aktivnosti vezane za izradu biračkih***

***spiskova za birače sa posebnim potrebama***

U okviru aktivnosti vezanih za akreditaciju posmatrača OIK-a je putem pismene obavijesti obavijestila političke subjekte o rokovima i načinu podnošenja zahtjeva za akreditiranje posmatrača, za praćenje rada Općinske izborne komisije, Centra za birački spisak i biračkih mjesta. U skladu sa Uputstvom o procedurama za akreditiranje posmatrača za izbore u BIH, OIK je zaprimala i rješavala zahtjeve političkih subjekata te izdavala akreditacije. Za općinske izbore OIK-a je akreditovala 282 posmatrača koji su nadgledali rad biračkih odbora .

Ispred 14 ovjerenih političkih subjekata bilo je predloženo 284 posmatrača. BPS-11, Stranka za BiH-17, SDP-23, GDS-6, SDA-55, SPU-15, A-SDA-15, SBB-40, DF-15, Prva stranka- 40, Nezavisni blok- 3, Narod i pravda – 25, Nezavisni kandidat Tuzlić Halil – 19.

Svi predloženi posmatrači su dobili akreditacije, izuzev 2 posmatrača predložena ispred SDA, koji su bili imenovani za članove biračkih odbora.

OIK je izvršila uručivanje akreditacija posmatračima, u skladu sa Uputstvom o procedurama za akreditiranje posmatrača.

1. ***Birači sa posebnim potrebama***

Aktivnosti vezane za izradu biračkih spiskova za birače sa posebnim potrebama podrazumijevale su upućivanje poziva nadležnim organima za dostavu podataka o navedenim licima, organizaciju posjeta istim od strane službenika centra za birački spisak, a u cilju pribavljanja izjave istih o njihovoj namjeri da glasaju ili ne glasaju putem mobilnog tima, izradu biračkog spiska te dostavu istog CIK-u BiH. Za ove izbore bila su imenovana 2 mobilna tima 77 birača.

## **6. Prijem izbornog materijala i izborni dan**

Kompletan izborni materijal (tzv. “neosjetljivi” i “osjetljivi” – glasački listići i obrasci) Općinska izborna komisija je zaprimila blagovremeno, odnosno u rokovima koji su određeni od strane CIK-a i isti je bio na odgovarajući način uskladišten od 10.11.2020. god. do preuzimanja od strane biračkih odbora dana 14.11.2020. godine. Nad prostorijom u kojoj je bio smješten izborni materijal stalni nadzor je vršila PS Breza .

Na izborni dan biračka mjesta na području općine Breza su bila otvorena u 7 sati i sa istim, iz sjedišta Općinske izborne komisije sve do zatvaranja biračkih mjesta (19 sati), a i kasnije, po potrebi ostvarena je komunikacija, a u cilju otklanjanja eventualnih nedoumica u provođenju izbornog procesa.

U vremenskom periodu od 07,00 – 19,00 sati biračka mjesta su obilazili članovi Općinske izborne komisije po službenoj dužnosti ili po prijavama zbog navodnih kršenja izbornog procesa. U takvim slučajevima članovi komisije su intervenisali na licu mjesta te u direktnom kontaktu sa promatračima političkih subjekata koji su bili na biračkim mjestima i pregledom zapisnika u trenutku obilaska biračkih mjesta utvrdili da isti nemaju prigovora na tok izbornog procesa i da su usmene prijave kršenja izbornog procesa bile neosnovane.

Općinska izborna komisija nije zaprimila niti jedan prigovor u toku izbornog perioda, niti u toku izbornog dana.

Na osnovu uvida u kopiju Zapisnika o radu biračkih odbora, evidentno je da članovi biračkih odbora, promatrači političkih subjekata, kao i birači nisu imali primjedbi na rad biračkih odbora, a od strane posmatrača date su visoke ocjene za rad biračkim odborima, na pojedinim biračkim mjestima.

***7. Provođenje Lokalnih izbora 2020. godine u uvjetima epidemije Korona virusa (COVID-19)***

Lokalni izbori 2020. godine su prvi izbori koji su se provodili u posebnim uslovima izazvanim epidemijom Korona virusa (COVID-19). Naime, pred Centarlnu izbornu komisiju i Općinske izborne komisije stavljen je dodatni teret koji se ogledao u tome da se zadovolje sve higijensko- epidemiološke mjere kako bi se Lokalni izbori proveli u što bezbjednijem okruženju.

Centralna izborna komisija je donijela Instrukciju o postupanju organa za provođenje izbora na izborni dan u uslovima epidemije Covid-19 („Službeni glasnik BiH“ broj: 41/20) u kojem je propisala način ponašanja svih učesnika u izbornom procesu, a koja je bila vodilja prilikom organizacije izbora u Općini Breza.

Općinska izborna komisija Breza je uz pomoć Općine Breza provela postupak nabavke svih materijalno tehničkih sredstava koji su sugerirani od strane Centralne izborne komisije, a kojim su zadovoljene tražene epidemiološke mjere (maske, rukavice, odjela, toplomjeri i sl.), koja su dostavljena biračkim odborima za sva biračka mjesta prilikom preuzimanja izbornog materijala. U skladu sa Pravilnikom o provođenju izbora u kojem je predviđeno formiranje posebnih mobilnih timova COVID-19, Općinska izborna komisija je formirala dva posebna mobilna tima COVID-19 koji su omogućili licima koja su zaražena i koja su u trenutku održavanja izbora bili u izolaciji da ostvare svoje biračko pravo.

Upućen je dopis političkim subjektima koji su žrijebanjem ostvarili pravo da predlože lica za formiranje posebnih mobilnih timova Covid-19 uz preporuku da predložena lica budu medicinski radnici. Nakon što isti nisu u ostavljenom roku dostavili prijedloge za posebne mobilne timove Covid- 19, Općinska izborna komisija se obratila JU „Dom zdravlja Breza“ sa molbom da odredi dva medicinska radnika koji bi učestvovali u radu istih.

Prilikom provođenja obuke za članove biračkih odbora strogo se vodila briga da se zadovolje sve preventivne mjere koje su spriječavale širenje virusa.

U skladu sa Pravilnikom o provođenju izbora, Općinska izborna komisija je donijela Odluku o sačinjavanju posebnog izvoda za glasanje Covid-19 birača. Putem javnih glasila na području Općine Breza te oficijelne web stranice Općine Breza obavješteni su glasači na koji način mogu da ostvare svoje biračko pravo ukoliko spadaju u kategoriju Covid glasača.

U vremenskom periodu prije održavanja Lokalnih izbora na području Zeničko- dobojskog kantona nisu vršena testiranja na korona virus u javnim zdravstvenim ustanovama, osim u tačno određenim slučajevima po listi prioriteta. Na taj način smanjen je broj potencijalnih Covid glasača iz razloga što isti nisu mogli da prilože ovlašteni medicinski nalaz gdje je potvrđeno prisustvo korona virusa, niti su imali rješenje o izolaciji ovlaštenog inspektora, a koji su uslov da se u skladu sa Pravilnikom o provođenju izbora uz prijavu nekom licu omogući glasanje putem posebnog mobilnog tima Covid-19.

Do 9:00 sati na dan izbora Općinskoj izbornoj komisiji je dostavljeno 10 prijava uz potrebnu dokumentaciju lica koja ispunjavaju uslove za Covid-19 birače.

Posebni mobilni tim COVID-19 je u skaldu sa propisanim načinom glasanja za Covid birače, omogućio istim da ostvare svoje biračko pravo te niti jednom licu koje se prijavilo na zakonski propisan način nije onemogućeno glasanje.

Prilikom uređenja biračkih mjesta težilo se da ista budu u skladu sa preporučenom šemom propisanom u Instrukciji. Na dan izbora na svim biračkim mjestima provođene su higijensko-epidemiološke mjere, svi učesnici izbornog procesa su u najvećoj mjeri se pridržavali istih koje su se ogledale u držanju distance, nošenju maski, korištenju dezinfekcionih sredstava, mjerenju tjelesne temperature i sl.

Ovi Lokalni izbori su po prvi puta od svih učesnika u izbornom procesu zahtjevali posebnu dozu odgovornosti i sučeljavanje sa nekim novim načinom provođenja istih. Općinska izborna komisija Breza posebnu zahvalnost duguje biračkim odborima, promatračima političkih subjekata, svim političkim subjektim i neovisnim kandidatima koji su participirali u izbornom procesu jer su pokazali veliki stepen odgovornosti da se cijeli izborni proces provede u što bezbjednijem okruženju po pitanju zdravlja svih učesnika.

***8. Objedinjavanje rezultata izbora sa svih biračkih mjesta i***

***dostava istih, kao i izbornog materijala CIK-u***

U izvodu iz Centralnog biračkog spiska za općinu 117A Breza, zaključno sa danom zaključivanja centralnog biračkog spiska je bilo upisano 11.268 birača.

Na izborni dan, na redovnim biračkim mjestima, na kojima je bilo upisano 11.185 birača, je glasalo ukupno 6.944 birača, odnosno 62,08 % od ukupnog broja registrovanih birača na redovnim biračkim mjestima (vidi tabelu odziv birača za općinu Breza sa općinskih izbora 2020.g.). Ostatak birača upisanih u Centralni birački spisak za općinu Breza, glasao je putem mobilnih timova i posebnog Covid-19 tima.

Tabela: odziv birača za općinu Breza sa općinskih izbora 2020.

|  |  |  |  |  |  |
| --- | --- | --- | --- | --- | --- |
| Biračko mjesto | Pregled registrovanih birača po godinama | | | Odziv birača sa lokalnih izbora 2020. po biračkim mjestima za redovna BM – ukupno **11.185** | Postotak |
|  | 2016. | 2018. | 2020. |  |  |
| 001 PARTIZAN | 958 | 951 | 925 | 534 | 57,85 |
| 002 RADNIČKI  DOM | 940 | 942 | 938 | 458 | 48,93 |
| 003 GIMNAZIJA | 907 | 894 | 900 | 461 | 51,45 |
| 004 MAHALA | 958 | 934 | 914 | 574 | 63,08 |
| 005 ŽUPČA | 908 | 895 | 853 | 564 | 66,82 |
| 006 BUKOVIK | 364 | 364 | 364 | 228 | 63,69 |
| 007 GORNJA  BREZA | 623 | 605 | 587 | 402 | 68,95 |
| 008 VIJESOLIĆI | 465 | 464 | 459 | 316 | 69,15 |
| 009 SLIVNO | 504 | 478 | 458 | 315 | 70,47 |
| 010 KAHVE | 650 | 633 | 628 | 418 | 66,99 |
| 011 ŽUPČA 2 | 725 | 708 | 700 | 412 | 59,45 |
| 012 MAHALA 2 | 806 | 820 | 803 | 496 | 62,23 |
| 013 VRBOVIK | 420 | 414 | 399 | 266 | 66,83 |
| 014 BULBULUŠIĆI | 792 | 789 | 778 | 510 | 66,15 |
| 015 KORITNIK | 612 | 608 | 600 | 392 | 65,88 |
| 016 BANJEVAC | 563 | 558 | 562 | 346 | 62,12 |
| 017 BATE | 405 | 397 | 400 | 252 | 63,64 |
| **UKUPNO** | **11.600** | **11.454** | **11.268** | **6.944** | **62,08** |

Dostava materijala sa biračkih mjesta u sjedište Općinske izborne komisije uz pratnju pripadnika PS Breza se odvijala u periodu od 23,00 h do 06,00 sati 15.11.2020. godine i 16.11.2020. godine čime je ispoštovana zakonska odredba o predaji materijala sa biračkog mjesta u propisanom vremenu. Nakon prijema izbornog materijala izvršen je elektronski unos rezultata glasanja sa svih redovnih biračkih mjesta u propisanu bazu podataka, a u cilju objedinjavanja istih za područje izborne jedinice Breza i njihovog unosa u propisane zbirne obrasce.

Zbirne obrasce rezultata glasanja za sve nivoe, kao i zapakovane vreće sa glasačkim listićima za mobilni tim i poseban Covid-19 tim, ovlaštena dostavna služba preuzela je od Općinske izborne komisija je dostavila i Centru za prebrojavanje glasova u Sarajevu u skladu s Uputstvom o rokovima i redoslijedu izbornih aktivnosti za Lokalne izbore 2020. godine.

Općinska izborna komisija u izvještajnom periodu je vršila i ovjeru izjava o prihvatanju kandidature, obavještavala birače i političke subjekte o činjenicama bitnim za izborni proces, dostavljala u propisanim rokovima određene podatke i informacije CIK-u BiH.

Općinska izborna komisija je u izbornom periodu održala 27 sjednica i ista nije imala značajnijih problema u radu tokom izvještajnog perioda, nije izrekla nijednu sankciju političkim subjektima ili članovima biračkih odbora i nije imala razloga za pokretanje postupaka pred nadležnim tužilaštvima.

OIK-a je ostvarila dobru saradnju sa ovjerenim političkim subjektima a sva potrebna komunikacija se, prema uputi CIK-a BiH, ostvarivala putem centrala političkih subjekata, s tim da su i općinski odbori političkih subjekata koji egzistiraju na području općine takođe dobijali sve potrebne informacije, odnosno komunikacija se neformalno odvijala i putem općinskih odbora političkih subjekata.

U organizaciji i pripremi općih izbora OIK-a je imala punu podršku svih organa lokalne zajednice (Općinsko vijeće, Općinski načelnik, PS Breza, Vijeća MZ), a posebno bi istakli saradnju sa menadžmentima osnovnih i srednjih škola koji su ustupili prostorije ustanova na dan izbora.

**8. U nastavku izvještaja dajemo pregled planiranih i utrošenih finansijskih sredstava za provođenje općih izbora kako slijedi:**

**FINANSIJSKI PLAN**

**IZBORNE KOMISIJE OSNOVNE IZBORNE JEDINICE 117A-BREZA**

**ZA 2020. GODINU**

**1. Naknade i materijalni troškovi izborne komisije**

Naknada za rad predsjednika izborne komisije 3.900,00 KM

Naknada za radčlanova izborne komisije 7.800,00KM

Neto iznos: 11.700,00 KM

Doprinosi: 3.510,00 KM

**Bruto iznos: 15.210,00 KM**

**2. Naknade i materijalni troškovi biračkih odbora**

**2.1.** **Naknade predsjednicima biračkih odbora (redovna biračka mjesta)**

- predsjednici biračkih mjesta 17 x 110 KM 1.870,00 KM

- članovi biračkih odbora 68 x 80 KM 5.440,00 KM

- zamjenici predsjednika biračkih odbora 17 x 60 KM 1.020,00 KM

- zamjenici članova biračkih odbora 68 x 30 KM 2.040,00 KM

Neto iznos: 10.370,00 KM

Doprinosi: 3.111,00 KM

**Bruto iznos: 13.481,00 KM**

**2.2. Biračko mjesto za glasanje u odsustvu i mobilni tim x2**

- predsjednici biračkih odbora 3 x 80 KM 240 KM

- članovi biračkih odbora 6 x 60 KM 360 KM

- zamjenici predsjednika biračkih odbora 3 x 40 KM 120 KM

- zamjenici članova biračkih odbora 6 x 20 KM 120 KM

Neto iznos: 740 KM

Doprinosi: 252 KM

**Bruto iznos: 1.092,00 KM**

**UKUPNO OIK I BIRAČKI ODBORI**

Neto iznos: 22.810,00 KM

Doprinosi: 6.843,00 KM

**Bruto iznos: 29.653,00 KM**

**3. Ostali troškovi OIK i biračkih odbora**

Dnevnice za prisustvovanje obaveznim edukacijama

koje organizuje Centralna izborna komisija BiH 0,00 KM

Troškovi goriva za rad na terenu 200,00 KM

Troškovi skladištenja izbornog materijala 0,00 KM

Nabavka neophodne opreme 0,00 KM

Naknada za korištenje privatnih mobitela

20 (predsjednici biračkih odbora) x 20 KM dopuna kredita 400,00 KM

Kancelarijski materijal 300,00 KM

**Ukupno: 900,00 KM**

**4. Uređivanje biračkih mjesta**

- krečenje po potrebi određenih biračkih mjesta 200,00 KM

**Ukupno: 200,00KM**

**5. Zakup privatnog prostora za lokacije biračkih mjesta 700,00 KM**

**6. Zakup prostora za održavanje obuke** 0,00KM

**7. Troškovi informisanja**

Štampanje plakata o biračkim mjestima 100,00 KM

Oglašavanje o procesu izlaganja privremenih

biračkih spiskova, određivanje biračke opcije raseljenih lica150,00KM

Potrebe oglašavanja izborne komisije putem javnih medija

(radio, televizija, štampani mediji) 150,00 KM

**Ukupno: 1.100,00 KM**

**8. Naknada povremeno angažovanim izvršiocima**

(poslovi primopredaje izbornog materijala, stručna lica koja

pružaju ispomoć izbornoj komisiji za izvršenje izbornih aktivnosti)

**Ukupno bruto iznos: 3.500,00KM**

**9. Nepredviđeni troškovi u visini od 3% od ukupno planiranih sredstava**

**Ukupno:** **1.060,59 KM**

**Ukupan iznos novčanih sredstava potreban za provođenje Lokalnih izbora 2020. godine i koji je planiran u Budžetu Općine Breza je 36.413,59 KM.**

##### **9. Zaključna razmatranja**

#### Nakon analize provedenih općih izbora može se zaključiti sljedeće:

Obzirom na dosadašnje iskustvo u provođenju izbora, kao i otežavajuće okolnosti usljed pandemije Covid-19, OIK Breza je zaključila da su Općinski izbori provedeni zakonito i korektno, da nije bilo kršenja Izbornog zakona, posebno uzimajući u obzir činjenicu da niti jedan prigovor nije podnesen Općinskoj izbornoj komisiji u toku izbornog perioda, niti na izborni dan.

Imajući u vidu sve uočene slabosti koje su bile u segmentu rada biračkih odbora može se konstatovati da su izbori u izbornoj jedinici 117A-Breza protekli u skladu sa zakonom i podzakonskim aktima, da nije bilo kršenja zakonskih odredbi od strane učesnika u izbornom procesu.

Problemi su i dalje prisutni kod predlaganja članova biračkih odbora od strane političkih subjekta, obzirom da se u određenim slučajevima predlažu osobe koje ne shvataju ozbiljno svoje obaveze ili smatraju da su za svoj rad odgovorni političkim subjektima koji su ih predložili a ne Općinskoj izbornoj komisiji. OIK je stava da je potrebno promjeniti zakonske propise u cilju imenovanja profesionalnih članova biračkih odbora, odnosno dati veće ovlasti izbornim komisijama kod imenovanja članova biračkih odbora s rezervnih listi, a koji imaju iskustvo u provođenju izbora i koji su se na proteklim izborima pokazali kao sposobni da izborni proces na izborni dan uspješno provedu.

Također, većina političkih subjekata ne preduzima aktivnosti vezano za edukaciju lica koje predlažu za posmatrače na biračkim mjestima, zbog čega je određenom broju istih nepoznata njihova uloga na biračkom mjestu te je potrebno zakonskim ili podzakonskim aktima, regulisati kao obavezu edukaciju lica koja se predlažu kao akreditirani posmatrači.

Dostavljeno: Predsjednik OIK-e

1. CIK-u BiH Safet Zahirović

2. Općinsko Vijeće,

3. Arhiva